[pic] | KOMISIJA EVROPSKIH SKUPNOSTI |

Bruselj, 25.2.2008

COM(2008) 117 konč.

2002/0222 (COD)

MNENJE KOMISIJE

v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih je predložil Evropski parlament, glede predloga za Direktivo Evropskega Parlamenta in Sveta o potrošniških kreditnih pogodbah o spremembi predloga Komisije v skladu s členom 250 (2) pogodbe ES

O SPREMEMBAH PREDLOGA KOMISIJE v skladu s členom 250(2) Pogodbe ES

2002/0222 (COD)

MNENJE KOMISIJE

v skladu s točko (c) tretjega pododstavka člena 251(2) Pogodbe ES o spremembah skupnega stališča Sveta, ki jih je predložil Evropski parlament, glede predloga za Direktivo Evropskega Parlamenta in Sveta o potrošniških kreditnih pogodbah o spremembi predloga Komisije v skladu s členom 250 (2) pogodbe ES

1. OZADJE

Datum posredovanja predloga EP in Svetu (dokument COM(2002) 443 konč. – 2002/0222(COD): | 12. september 2002 |

Datum mnenja Evropskega parlamenta (prva obravnava) | 20. april 2004 |

Datum posredovanja prvega spremenjenega predloga | 29. oktober 2004 |

Datum posredovanja drugega spremenjenega predloga | 7. oktober 2005 |

Datum političnega dogovora v Svetu | 21. maj 2007 |

Datum sprejetja skupnega stališča | 14. september 2007 (s kvalificirano večino) |

Datum mnenja Ekonomsko-socialnega odbora: | 17. julij 2003 |

Datum mnenja Evropskega parlamenta (druga obravnava) | 16. januar 2008 |

2. NAMEN PREDLOGA KOMISIJE

Predlog nove direktive o potrošniških kreditih ima dva cilja, in sicer zagotovitev visoke ravni varstva potrošnikov in vzpostavitev pogojev za dejanski notranji trg potrošniških kreditov.

Direktiva iz leta 1987 je temeljila na minimalnem usklajevanju. Skoraj vse države članice so v različnih merah presegle te standarde, kar je zaviralo ustvarjanje enotnega trga. Cilj popolne uskladitve petih bistvenih modulov Direktive (predpogodbene in pogodbene informacije, letni odstotek obresti (LOO), pravica do odstopa in pravica do predčasnega odplačila) je prispevati k ustvarjanju enotnega trga potrošniških kreditov, saj upnikom proizvodov ne bo več treba prilagajati različnim nacionalnim zakonodajam v državah članicah.

Obstoječa direktiva o potrošniških kreditih (87/102/ES) je bila sprejeta leta 1987 in določa le osnovne ukrepe za varstvo potrošnikov. Nedavni razvoj trga zahteva prilagoditev teh predpisov.

3. MNENJE KOMISIJE O SPREMEMBAH, KI JIH JE PREDLAGAL PARLAMENT

EP je v drugi obravnavi izglasoval prečiščeno besedilo, ki vsebuje številne spremembe besedila skupnega stališča. Besedilo je rezultat pogajanj med Svetom, Parlamentom in Komisijo. Najpomembnejša in hkrati najbolj sporna sprememba zadeva nadomestilo v primerih predčasnega odplačila. Kar zadeva določitev nadomestila, je EP črtal sklic na referenčno obrestno mero Evropske centralne banke in dodal možnost za države članice, da uvedejo določbo, po kateri lahko upniki izjemoma zahtevajo višje nadomestilo od mejne vrednosti, če je njihova izguba višja od mejne vrednosti, in potrošniki lahko zahtevajo znižanje nadomestila, če lahko dokažejo nasprotno.

Komisija sprejme to spremembo in vse druge spremembe, ki jih je izglasoval EP. Izid druge obravnave EP je v celoti zadovoljiv. Predpogodbene in pogodbene informacije ter letna obrestna mera so popolnoma usklajeni. Pravica do odstopa od pogodbe je popolnoma usklajena, države članice pa lahko obdobje za izvajanje pravice do odstopa od pogodbe pod zelo zahtevnimi pogoji skrajšajo s 14 na 7 dni. Komisija bi si želela večjo usklajenost na tem področju ter glede nadomestila v primerih predčasnega odplačila. Vendar lahko sprejme prožnost, dovoljeno državam članicam v okviru globalnega sporazuma, ki bo vzpostavil visoke standarde varstva potrošnikov z določitvijo pogojev za dejanski notranji trg potrošniških kreditov.

4. SKLEP

V skladu s členom 250(2) Pogodbe ES Komisija spremeni svoj predlog, kot je navedeno zgoraj.